Hans Chrystie d.y.

Hans Chrystie (født 5. januar 1793 i Moss, død 25. desember 1877 i Kristiania) var en norsk bruks- og godseier og politiker. Han fikk borgerskap i fødebyen i 1811 og etter reiser i inn-og utland slo han seg ned som forretningsmann i Moss. Etter farens død i 1840 overtok han Reier gård på Jeløya og bosatte seg der.

Chrystie hadde en rekke verv i lokalmiljøet; han var løytnant i borgerkorpset, branninspektør og forlikskommissær. Han var medlem av formannsskapet og ordfører i Moss landsogn en periode.
  I 1842 var han suppleant til Stortinget for Moss og for Moss og Drøbak i 1845. Han var 1. representant fra Smaalenenes Amt til Stortinget i 1848, hvor han  var sekretær i bankkomiteen, medlem av komiteen om pengekrisen og byenes skattevesen.

De siste årene han levde bodde han i Kristiania, hvor han også døde. Han ble gravlagt på Moss gamle kirkegård.

 Familie 
Hans Chrystie d.y. tilhørte slekten Chrystie i Moss og var sønn av handelsmann og sagbrukseier Andreas Chrystie (1761–1840) og hans andre ektefelle Dorothea Elisabeth Eeg. Selv giftet Hans Chrystie seg med sin tremenning Johanne Frederikke Kirschoff i 1815 og fikk tre barn med henne. Hun døde i 1819, 23 år gammel.

 Referanser 

 Eksterne lenker 


Kategori:Norske forretningsfolk
Kategori:Norske godseiere
Kategori:Ordførere i Moss
Kategori:Stortingsrepresentanter 1848–1850
Kategori:Stortingsrepresentanter for Smaalenenes amt
Kategori:Personer fra Moss kommune